സൗജന്യ ഭക്ഷണ വിതരണത്തിനായി സ്ഥാപിച്ച അലമാര തകര്ത്തു ചേര്ത്തല: സൗജന്യ ഭക്ഷണ വിതരണത്തിനായി സ്ഥാപിച്ച അലമാര രാത്രിയില് തകര്ത്തു. ഇരുമ്ബുപാലത്തിനു പടിഞ്ഞാറ് സ്വകാര്യ മെഡിക്കല് സ്റ്റോറിനോട് ചേര്ന്നു സ്ഥാപിച്ചിരുന്ന ഭക്ഷണ അലമാരയാണ് കഴിഞ്ഞദിവസം രാത്രി തകര്ത്തത്. അക്രമിയെത്തുന്നതും അലമാര തകര്ക്കുന്നതും സിസിടിവി കാമറയില് പതിഞ്ഞിട്ടുണ്ട്. പരാതിയെ തുടര്ന്ന് പോലീസെത്തി പരിശോധന നടത്തി. വിശക്കുന്ന ആര്ക്കും അലമാര തുറക്കാം, ഭക്ഷണപ്പൊതിയെടുക്കാം, കൂടാതെ വിശക്കുന്നവനു ഭക്ഷണം കൊടുക്കാന് തയാറുള്ളവര്ക്കു ഭക്ഷണപ്പൊതികള് വയ്ക്കുകയുമാകാം എന്ന സന്ദേശവുമായി തുടങ്ങിയ അന്നം ബ്രഹ്മം അലമാരയാണ് തകര്ത്തത്. 31ന് കൃഷിമന്ത്രി പി. പ്രസാദാണ് അലമാര ഉദ്ഘാടനം ചെയ്തത്. ഗിരീഷ്കുമാര്, ഹരിഹരന്, ഗോവിന്ദപൈ എന്നീ യുവാക്കള് ചേര്ന്നു തുടങ്ങിയ സംവിധാനത്തിനു വലിയ പ്രതികരണമായിരുന്നു ലഭിച്ചത്. വിശക്കുന്നവര് ഭക്ഷണം എടുക്കുന്നതിനൊപ്പം നിരവധിപേര് ഭക്ഷണം നല്കാനും അലമാര ഉപയോഗിച്ചിരുന്നു.